SYNEX วิ่งฉิว 5 วันติด พุ่งต่อ 7% คาดยอดขายปี 62 โต 10% ทะลุ 4.1 หมื่นลบ. หนุนกำไรสดใส
SYNEX วิ่งฉิว 5 วันติด พุ่งต่อ 7% คาดยอดขายปี 62 โต 10% ทะลุ 4.1 หมื่นลบ. หนุนกำไรสดใส โดย ณ เวลา 15.27 น. อยู่ที่ 12.80 บาท บวก 0.80 บาท หรือ 6.67% สูงสุดที่ 12.90 บาท ต่ำสุดที่ 12.10 บาท ด้วยมูลค่าซื้อขาย 34.37 ล้านบาท
23 ม.ค. 2562

ผู้สื่อข่าวรายงานว่า ราคาหุ้น บริษัท ซินเน็ค (ประเทศไทย) จำกัด (มหาชน) หรือ SYNEX ล่าสุด ณ เวลา 15.27 น. อยู่ที่ 12.80 บาท บวก 0.80 บาท หรือ 6.67% สูงสุดที่ 12.90 บาท ต่ำสุดที่ 12.10 บาท ด้วยมูลค่าซื้อขาย 34.37 ล้านบาท

ทั้งนี้ ราคาหุ้นปรับตัวเพิ่มขึ้นอย่างต่อเนื่องเป็นวันที่ 5 นับตั้งแต่ราคาหุ้นอยู่ที่ระดับ 11.70 บาท เมื่อวันที่ 17 ม.ค.62
ด้าน บล.เมย์แบงก์ กิมเอ็ง ระบุในบทวิเคราะห์ (18 ม.ค.62) แนะนำ “ซื้อ” SYNEX ราคาเป้าหมาย 17 บาท/หุ้น โดยประเมินกำไรไตรมาส 4/61 ยังขยายตัว 10% จากไตรมาสก่อน, เพิ่มขึ้น 11% จากปีก่อน ตามยอดขายที่เข้าสู่ช่วง High season และการเปิดตัวสินค้าใหม่โดยเฉพาะ Huawei และ Samsung ที่เป็นสัดส่วนหลักมีกระแสตอบรับที่ดี หนุนทั้งปี 2561 มีกำไรสุทธิ 720 ล้านบาท เพิ่มขึ้น 16% จากปีก่อน ยังมีมุมมองบวกต่อภาพข้างหน้าที่อุตสาหกรรมสินค้า IT ยังขยายตัวได้อีกหลายปี ประเมินกำไรปี 2562 ขยายตัว 17% จากปีก่อน
โดยคาดกำไรสุทธิงวดไตรมาส 4/61 เท่ากับ 178 ล้านบาท เพิ่มขึ้น 10% จากไตรมาสก่อน,เพิ่มขึ้น 11% จากปีก่อน บนยอดขายเท่ากับ 9.7 พันล้านบาท เพิ่มขึ้น 4% จากไตรมาสก่อน,เพิ่มขึ้น 20% จากปีก่อน เพิ่มขึ้นจากการเปิดตัวสินค้าใหม่ Huawei (Mate 20) และ Samsung (รวม 2 แบรนด์คิดเป็น &gt;30% จากรายได้ทั้งหมด) ส่วนหนึ่งเพิ่มขึ้นยอดขาย Apple จาก iPhone รุ่นใหม่ที่วางจำหน่ายแม้อาจจะได้น้อยกว่าคาด แต่ไม่กระทบเพราะเป็นสัดส่วนที่น้อย (10% จากทั้งหมด) ในแง่อัตรากำไร GPM และ NPM ทรงตัวเมื่อเทียบกับไตรมาสก่อนที่ 4.34% และ 1.84% ตามลำดับ คาดทั้งปี 2561 บริษัทมีกำไรสุทธิเท่ากับ 720 ล้านบาท เพิ่มขึ้น 16% จากปีก่อน
ทั้งนี้ มอง SYNEX เติบโตได้มากกว่าอุตสาหกรรมสินค้า IT และ smartphone ที่ยังขยายตัว ได้ 5-6% ต่อปี  ทั้งจากประเภทสินค้าที่เพิ่มขึ้นและทำสัญญากับแบรนด์ใหม่ รวมถึงขยายฐานลูกค้าไปยังภาครัฐ-งานโครงการ คาดยอดขายปี 2562 เท่ากับ 4.1 หมื่นล้านบาท เพิ่มขึ้น 10% จากปีก่อน ในแง่อัตรากำไรเพิ่มขึ้นจากการทยอยปรับ product mix ที่มี margin ดีเข้ามาเพิ่ม และผลจาก Economy of scale ที่มากขึ้น ประเมินกำไรสุทธิเท่ากับ 827 ล้านบาท เพิ่มขึ้น 17% จากปีก่อน
อย่างไรก็ดี SYNEX ยังคงเป็นหนึ่งในผู้นำของอุตสาหกรรมสินค้า IT ที่เป็น Megatrend ช่วยสนับสนุนการเติบโตในระยะยาว แม้ยอดขายต้องเผชิญความผันผวนในระยะสั้นตามกระแสตอบรับของผู้บริโภค ยังคงคำแนะนำ “ซื้อ” บนราคาเหมาะสมปี 2562 ที่ 17.00 บ. อิง Forward P/E แบบอนุรักษ์นิยมที่ 15X เท่ากับค่าเฉลี่ยในอดีต 3 ปีย้อนหลัง ราคาปัจจุบันอยู่บน P/E’62 = 12X  ซึ่งเท่ากับ 3-Yr Avg.P/E-0.5SD และ ครึ่งปีหลัง 2561 ยังมีปันผลรอจ่ายอีกราว 3% ทำให้ Downside ในแง่ Valuation จำกัด